February 2015 – Perdebytjie se nes
Hasie se verjaarsdag
Is dit jou verjaarsdag,Hasie?
Hier is 'n present van my:
die hele akker vol spinasie
kan jy alles net so kry.
(F.du Plessis-uit D.J.Opperman se Nuwe Kleuterverseboek)
Gewoonlik is daar duisende foto's van die Groot Vyf en ander juweeltjies word misgekyk.Een so 'n klein sterretjie is die Kolhaas.(Lepus saxatilis)
Hierdie diertjies kom wyd verspreid in Suider-Afrika voor.Totale lengte is 45-65cm;stert7-17cm;massa 1,5-4,5kg.Die kolhaas kom in boswereld en ruigtes voor waar daar gras is.Hulle is naglewend en is oorwegend grasvreters en eet ook soms plante.
Kolhase (maar nie almal nie)het 'n wit kol op die voorkop,vandaar die naam.Gewoonlik le hulle in 'n holte en maak staat op kamoeflering wanneer gevaar dreig.As hulle vlug,hardloop hulle sigsaggewys,baie vinnig.Dit maak dit moeilik om gevang te word.
Hierdie hasie was doodverskrik,want net agter die bos was 'n luiperd.
Hierdie blog is spesiaal vir Just Fletcher omdat sy so lief is vir hasies.
nog steeds dat wildehonde nare diere is?
Hierdie kleurvolle,hoogs bedreigde diere tel onder my gunstelinge.Die spoed en vernuf waarmee hulle jag en hul prooi vang,is asemsnakkend.Die mooiste is egter hulle ongelooflike emosionele samesyn en sorgsaamheid teenoor mekaar.Die groepie wat ek hier afgeneem het,was skoon uitbundig toe die res van die trop by hulle aansluit.Dit was 'n gelek en geluidjies maak,koppe teenmekaar skuur,'n gesnuffel aan mekaar en sommer totale uitbundige blydskap.
Mens sou sweer hulle het mekaar dae laas gesien!
Uitbundige spelery en jaery.
Die liefde vir mekaar en samesyn van hierdie diere is verstommend.
Speel-speel en glimlag oopbek!
Hulle pragtige pelse het gesorg vir die bynaam "painted dogs".
Spesiaal vir Net Ek
Ek het belowe om vir jou hierdie ene te plaas.Dit is die ware Jakob van pure lekkerkry!
Sy oog dop sommer om,van lekkerkry!Buurman se bosluisbesmette stertkant sit hom nie af nie.
'n Selfie van my,toe ek in 'n goeie bui was.
'n mooi woord om die saamleef tot mekaar se voordeel,te beskryf.'n Mens sien dit daagliks in die diere- en planteryk.Dink byvoorbeeld aan al die verskillende insekte wat plante bestuif,maar self voordeel daaruit put,byvoorbeeld bye wat nektar uitsuig.Daar is honderde voorbeelde,waarvan ons nie eers altyd bewus is nie.
Ek plaas 'n paar foto's van interessante simbiose in die diereryk.
Bloureier staan heerlik op 'n rots vanwaar hy die visse goed kan bespied.
Die rots beweeg skielik en kry twee oortjies en neusgate by!
Meneer reier parkeer homself ure op sy seekoeiboot,terwyl oom seekoei rustig is oor die sekuriteitswag op sy rug.
Rooibek renostervoëltjie ry lekker tussen buffelhorings,want hy weet hy gaan netnou heerlike bosluise van daardie growwe jas afkam.
Salig slapend met sy neus amper binne-in sy buurman se watsenaam,terwyl renostervoëltjie sy oorgate skoon pik.